Ifølge fyrst Alberts program skal han holde foredraget «Tilpasning til klimatiske endringer og beskyttelse av Arktis» om morgenen 27. mars for urfolks TV-kringkastere fra hele verden.

– Han ankommer to dager før, søndag 25. mars, og reiser da på fjellet med reindriftssamer. Han ba om å få sove i lavvo, og han er veldig interessert i å lære både om gjetingen og hvordan de globale klimaendringene har påvirket livet til urfolk, sier professor Svein D. Mathiesen ved Internasjonalt Reindriftsenter i Kautokeino til NTB.

Under sitt besøk i Finnmark skal fyrsten også diskutere klimapolitikk med urfolksungdommer fra de arktiske områdene. Han har i flere år vist stort engasjement for å bidra globalt til mer kunnskap om klimaendringer og miljøbeskyttelse.

Nærmere 100.000 reingjetere og 20 forskjellige urfolk er involvert i reindriften i nordområdene, og reinen er viktig for livet og økonomien i disse arktiske urfolkssamfunnene.

Det er foreløpig ikke planlagt at fyrstinne Charlene skal være med. (©NTB)